Anthony Ashley Cooper, 3. jarl av Shaftesbury

Anthony Ashley Cooper, 3. jarl av Shaftesbury (1671–1713) var en engelsk politiker, moralfilosof, forfatter og filantrop fra tidlig opplysningstid.


== Liv ==
Shaftesburys farfar, Anthony Ashley Cooper, 1. jarl av Shaftesbury, var grunnlegger av det engelske Whig-partiet og en framstående politiker under det engelske interregnum og i Karl IIs regjeringstid. Shaftesbury fikk undervisning av farfarens venn, John Locke. Da farfaren døde, ble Shaftesbury sendt på kostskolen Winchester College.
I tråd med familietradisjonen ble Shaftesbury Whig-politiker. Han satt i Underhuset i 1695 til 1698, og da han overtok jarletittelen i 1701 fikk han plass i Overhuset. På grunn av dårlig helse avsluttet han den politiske karrieren allerede med Vilhelm IIIs død i 1702, og konsentrerte seg deretter om filosofiske og litterære sysler.


== Filosofi ==
Shaftesbury beskjeftiget seg utelukkende med etikk, estetikk og religion. Han foraktet logikk, som han så på som et instrument for pedantiske spissfindigheter og et emne som fikk for mye oppmerksomhet på universitetene. Som politisk tenker gjennomsyres han av en grunnleggende tro på betydningen av frihet, avviser alle avskygninger av absolutisme og tyranni og argumenterer energisk til fordel for fri offentlig debatt og religiøs toleranse. Religiøs tro mente han burde baseres på fornuft og observasjon heller enn på skrifttrohet og åpenbaringer.
I sitt mest innflytelsesrike verk, Characteristicks of Men, Manners, Opinions, Times  (1711), gir Shaftesbury klare indikasjoner på en religiøs skepsis, og han ble derfor angrepet av kristne apologeter som John Leland (1691–1766), William Warburton (1698–1779), George Berkeley og andre.
Shaftesburys tenking er grunnlagt på en forestilling om at mennesket grunnleggende sett ønsker orden og harmoni, og at en korrekt vurdering av moralitet, skjønnhet og religion må ta utgangspunkt i dette ønsket. Av Shaftesburys prinsipp følger:

Evnen til å skille mellom rett og galt er et av menneskets iboende egenskaper.
Moral er uavhengig av teologi, og handlingers moralske kvaliteter kan fastslås uavhengig av guds vilje.
Det avgjørende kriteriet for å bedømme en handling er det bidraget den gir til den allmenne harmoni eller velbefinnende.
Driftene og intellektet konkurrerer om å avgjøre en handling.
Moralfilosofenes oppgave er ikke å løse problemer som fri vilje og determinisme.


== Ry og ettermæle ==
Sammen med blant andre John Toland, Matthew Tindal og Anthony Collins tilhørte Shaftesbury en krets engelske «fritenkere» og tidlige deister, og fikk innflytelse på betydelige franske deister som Voltaire og Rousseau.
Shaftesbury idé om et moralsk kompass (moral sense) fikk stor innflytelse på engelsk språkfilosofi, og påvirket tenkere som Francis Hutcheson, Joseph Butler, David Hume og Adam Smith. Den tyske romantikkens idé om «kreativ fantasi» stammer fra Shaftesburys begrep om entusiasme.
I sin egen tid ble Shaftesbury regnet blant de mest betydelige filosofene. Han fikk stor innflytelse på 1700- og 1800-tallet, men på 1900-tallet ble han hovedsakelig neglisjert. Forskningen rundt ham har tatt seg opp igjen på 2000-tallet.


== Verk i utvalg ==


== Referanser ==


== Kilder ==
Michael B. Gill: «Lord Shaftesbury [Anthony Ashley Cooper, 3rd Earl of Shaftesbury»] i Edward N. Zalta (red.): Stanford Encyclopedia of Philosophy (Fall 2016 Edition). Lest 7. februar 2017
James Shelley: «18th Century British Aesthetics» i Edward N. Zalta (red.): Stanford Encyclopedia of Philosophy (Winter 2016). Lest 7. februar 2017
Amy M. Schmitter: «17th and 18th Century Theories of Emotions» i Edward N. Zalta (red.): Stanford Encyclopedia of Philosophy (Winter 2016). Lest 7. februar 2017
Amy M. Schmitter: «Anthony Ashley Cooper, Third Earl of Shaftesbury, on the Emotions» i Edward N. Zalta (red.): Stanford Encyclopedia of Philosophy. Lest 7. februar 2017
John McAteer: «The Third Earl of Shaftesbury (1671—1713)» i Internet Encyclopedia of Philosophy. Lest 7. februar 2017


== Litteratur ==
Robert B. Voitle: The Third Earl of Shaftesbury, 1671–1713, Baton Rouge and London: Louisiana State University Press, 1984.
Barbara Schmidt-Haberkamp: Die Kunst der Kritik: Zum Zusammenhang von Ethik und Ästhetik bei Shaftesbury. Wilhelm Fink, München 2000.


== Eksterne lenker ==
(en) Anthony Ashley-Cooper, 3rd Earl of Shaftesbury – kategori av bilder, video eller lyd på Commons

Alexandra King: «The Aesthetic Attitude» i Internet Encyclopedia of Philosophy
Leslie Stephen: «Cooper, Anthony Ashley (1671–1713) (DNB00)», Dictionary of National Biography, 1885–1900, Volume 12. Utførlig biografi.
John William Cousin: «Anthony Ashley Cooper, 3rd Earl of», A Short Biographical Dictionary of English Literature, 1910.
John Simkin: «Lord Ashley, Earl of Shaftesbury», spartacus-educational.com. Biografiske opplysninger.